《哀哉行》
清代·李长霞

有弟客河阳，少小寡宁处。往岁射策归，道死郑州路。

人生亦何常，祸福随所遇。昔别经十年，今别永不晤。

昨夜梦中来，素颜如平素。含戚若有诉，欲语成惊寤。

江介秋雨多，晨风不可渡。尔魄去何之，萧萧青枫树。

摇摇当风树，枝叶不获安，寂寂枯荄根，冥漠委郊原。

生者去乡国，死者就黄泉。黄泉多新鬼，相见理或然。

冥冥不可讯，衔哀将谁宣。西风吹白草，萧萧丘垄寒。

哀哉复哀哉，涕下空汍澜。

作者简介：李长霞，字德霄，掖县人。胶州诸生柯蘅室。有《锜斋诗集》。